b'\n_START_ARTICLE_\nStrategin\xc4\x97 raketa\n_START_PARAGRAPH_\nStrategin\xc4\x97 raketa (rus. \xd1\x81\xd1\x82\xd1\x80\xd0\xb0\xd1\x82\xd0\xb5\xd0\xb3\xd0\xb8\xd1\x87\xd0\xb5\xd1\x81\xd0\xba\xd0\xb0\xd1\x8f \xd1\x80\xd0\xb0\xd0\xba\xd0\xb5\xd1\x82\xd0\xb0: angl. strategic missile)\xc2\xa0\xe2\x80\x93 ant\xc5\xbeeminio, laivinio ar aviacinio raket\xc5\xb3 komplekso valdomoji raketa (balistin\xc4\x97 ar sparnuotoji), paprastai su branduoline kovine galvute, prie\xc5\xa1o strateginiams objektams naikinti. Veikimo spindulys didesnis kaip 1000\xc2\xa0km, tad skirtos veikti strategin\xc4\x97je gilumoje. Pagal rusi\xc5\xa1k\xc4\x85 klasifikacij\xc4\x85 skiriamos vidutinio nuotolio (1000\xe2\x80\x935500 km) ir tarp\xc5\xbeemynin\xc4\x97s (toliau kaip 5500 km) strategin\xc4\x97s raketos. Pagal amerikieti\xc5\xa1k\xc4\x85 klasifikacij\xc4\x85 skiriamos vidutinio nuotolio (1000\xe2\x80\x933000 km), tarpinio nuotolio (3000-5500 km) ir tarp\xc5\xbeemynin\xc4\x97s (toliau kaip 5500 km) strategin\xc4\x97s raketos_NEWLINE_Strateginiais taikiniais b\xc5\xabna pramon\xc4\x97s centrai, aviacijos ir laivyno baz\xc4\x97s, valstybi\xc5\xb3 administracija, strategini\xc5\xb3 raket\xc5\xb3 baz\xc4\x97s. Branduoliniais u\xc5\xbetaisais ginkluotos strategin\xc4\x97s raketos vienintel\xc4\x97s garantuoja stambi\xc5\xb3 objekt\xc5\xb3 sunaikinim\xc4\x85. Balistini\xc5\xb3 raket\xc5\xb3 tikslumas ma\xc5\xbe\xc4\x97ja (did\xc4\x97ja pusinis skritulinis nuokrypis) did\xc4\x97jant skryd\xc5\xbeio nuotoliui, tod\xc4\x97l branduoliniai u\xc5\xbetaisai savo galingumu (dideliu naikinimo spinduliu) net ir nukrypus nuo taikinio garantuoja jo sunaikinim\xc4\x85._NEWLINE_Pvz., ankstyvosios tarp\xc5\xbeemynin\xc4\x97s raketos buvo ginkluotos 5 Mt ir galingesniais u\xc5\xbetaisais. Dabartini\xc5\xb3 u\xc5\xbetaisai paprastai 0,5-1 Mt galingumo, nes pataikymo tikslumui padid\xc4\x97jus du kartus reikalingas u\xc5\xbetaiso galingumas suma\xc5\xbe\xc4\x97ja 4 kartus. Tarp\xc5\xbeemynin\xc4\x97s raketos gali tur\xc4\x97ti tiek vientisas, tiek daugialypes kovines galvutes. Daugialyp\xc4\x97s kovin\xc4\x97s galvut\xc4\x97s u\xc5\xbetikrina prie\xc5\xa1raketin\xc4\x97s gynybos prasiskverbim\xc4\x85 arba taikini\xc5\xb3 dideliame plote sunaikinim\xc4\x85 (pvz., miesto ir apie j\xc4\xaf esan\xc4\x8di\xc5\xb3 gamykl\xc5\xb3).'